**Sonetul nopților fecunde**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E noaptea ca un ghemotoc de paie,

Stingi un chiștoc și gata se aprinde,

Cu palmele nebune te cuprinde

Topindu-te pervers în vâlvătaie,

Când flacăra albastră se extinde

Ori joacă futuristic prin odaie,

Invoci să cadă câțiva stropi de ploaie

Peste potopul care se întinde

Și murmurând cu ochii-nchiși catrene

Te lași cuprins de fantezii extreme,

Le simți cum trec prin zone erogene,

Metaforă aprinsă sau blesteme,

Capitulând în așternut alene

Îți par secundele, când plâng, poeme.